कुशीनगर में आग लगने से 5 लोग जिंदा जले, एक ही परिवार के 4 बच्चों और मां की मौत
Breaking News Headlines Today, Pictures, Videos and More From Dainik Bhaskar (दैनिक भास्कर) जम्मू-कश्मीर के डोडा में मंगलवार को कार दुर्घटना में 1 महिला की मौत हो गई। वहीं, 4 अन्य लोग घायल हो गए
कुशीनगर में बुधवार दोपहर आग लगने से एक ही परिवार के 5 लोग जिंदा जल गए। पांचों की मौके पर ही मौत हो गई। फिलहाल आग लगने के कारणों का पता नहीं चल पाया है। मृतकों में 4 बच्चे और मां शामिल है। जबकि दादा-दादी और एक बच्ची को गंभीर हालत में जिला अस्पताल में भर्ती कराया गया है। पढ़ें पूरी खबर...
आज की अन्य बड़ी खबरें...
जम्मू-कश्मीर के बारामूला में लश्कर-ए-तैयबा से जुड़े दो आतंकी पकड़े गए 
सुरक्षा बलों ने बुधवार को जम्मू-कश्मीर के बारामूला जिले में लश्कर-ए-तैयबा (एलईटी) से जुड़े दो आतंकवादियों को गिरफ्तार किया और उनके कब्जे से एक आईईडी सहित हथियार और गोला-बारूद बरामद किया। पुलिस ने बताया कि सूचना मिली थी कि उत्तर कश्मीर जिले के सोपोर में सैदपोरा बाईपास इलाके के पास दो संदिग्ध व्यक्ति मौजूद हैं। ऑपरेशन के दौरान दोनों आतंकियों ने घेरा तोड़ने की कोशिश की, मगर पकड़े गए। 
केरल में टूरिस्ट बोट पलटने के मामले में 3 सदस्यीय न्यायिक आयोग का गठन
केरल में टूरिस्ट बोट पलटने के मामले में बुधवार को सरकार ने तीन सदस्यीय न्यायिक आयोग का गठन किया है। आयोग मामले की जांच करने के बाद जल्द ही रिपोर्ट सरकार को सौपेंगा।
मलप्पुरम में रविवार को एक टूरिस्ट बोट पलटने से 22 लोगों की मौत हो गई थी। इसमें 15 बच्चे भी शामिल थे। बोट में क्षमता से ज्यादा लोग बैठाए गए थे और उतनी लाइफ जैकेट बोट में नहीं थी।
कश्मीर में आतंकवादी संगठनों से जुड़े तीन आरोपियों की संपत्तियां कुर्क
कश्मीर में जांच एजेंसी NIA ने बुधवार को आतंकवादी संगठनों से जुड़े तीन आरोपियों की संपत्तियां कुर्क की हैं। एजेंसी ने कहा कि ये आरोपी हिजबुल मुजाहिदीन और जैश-ए-मोहम्मद जैसे प्रतिबंधित आतंकवादी संगठनों से जुड़े हुए हैं। दो अलग-अलग मामलों में तीनोंआरोपियों की अचल संपत्तियों को कुर्क किया गया है।
सिंगापुर जा रही इंडिगो की फ्लाइट इंडोनेशिया डायवर्ट, केबिन में रबड़ और फ्यूल की गंध आने की सूचना थी
सिंगापुर जा रही इंडिगो की एक फ्लाइट को इंडोनेशिया के मेडन में कुआलानामु इंटरनेशनल एयरपोर्ट पर डायवर्ट कर दिया है। दरअसल क्रू ने केबिन में रबड़ और फ्यूल की गंध आने की सूचना दी थी। DGCA के अनुसार इंडिगो की फ्लाइट नंबर 6E1007 (तिरुचिरापल्ली-सिंगापुर) को मंगलवार को कुआलानामू (इंडोनेशिया) के लिए डायवर्ट किया गया। सिंगापुर के रास्ते में केबिन के दबाव के कारण फ्लाइट अचानक 35,000 फीट से 15,000 फीट नीचे आ गई। इसके बाद उसे इंडोनेशिया डायवर्ट किया गया। जहां यब सुरक्षित लैंड हो गई। इस घटना की डायरेक्टर जनरल सिविल एविएशन (DGCA) को दी गई। इससे पहले तिरुचिरापल्ली से उड़ान भरने के दौरान प्लेन से एक पक्षी से टकराने का संदेह हुआ था। इंडिगो एयरलाइंस ने पैसेंजर्स को सिंगापुर ले जाने के लिए एक प्लेन कुआलानामू भेजा है।
रणथम्भौर के खूंखार बाघ की उदयपुर में मौत:मरने से पहले पॉन्ड में बैठा, वनकर्मियों के शोर मचाने पर भी नहीं उठा
3 लोगों की जान ले चुका रणथम्भौर (सवाईमाधोपुर) सेंचुरी का सबसे खूंखार बाघ टी-104 (चीकू) की मौत हो गई है। चीकू को मंगलवार को ही रणथम्भौर से उदयपुर की सज्जनगढ़ सेंचुरी में शिफ्ट किया गया था। बाघ को मंगलवार की रात 8 बजे रिलीज किया गया था। उसके बाद पॉन्ड में पानी पीकर लेट गया। वन विभाग ने देखा तो उसकी मौत हो चुकी थी। पढ़ें पूरी खबर...
क्रिकेट वर्ल्ड कप में भारत-पाक मैच 15 अक्टूबर को; 5 अक्टूबर से टूर्नामेंट शुरू होगा
भारत में इसी साल अक्टूबर-नवंबर में होने वाले ICC वनडे वर्ल्ड कप के शेड्यूल से जुड़ी कुछ खबरें सामने आई हैं। ऑफिशियल शेड्यूल अभी जारी नहीं हुआ है। क्रिकेट वेबसाइट क्रिक बज की रिपोर्ट के मुताबिक भारत-पाकिस्तान मुकाबला 15 अक्टूबर को हो सकता है। इसके वेन्यू पर अभी भारत और पाकिस्तान के क्रिकेट बोर्ड की सहमति नहीं बनी है। रिपोर्ट के मुताबिक टूर्नामेंट की शुरुआत 5 अक्टूबर को इंग्लैंड-न्यूजीलैंड मुकाबले के साथ होगी। ये दोनों टीमें 2019 वर्ल्ड कप की फाइनलिस्ट हैं।
वहीं, भारतीय टीम अपना पहला मैच चेन्नई के चेपॉक स्टेडियम में ऑस्ट्रेलिया के साथ खेलेगी। इस मैच की तारीख अभी सामने नहीं आई है। वर्ल्ड कप में फाइनल से पहले सबसे ज्यादा इंतजार भारत और पाकिस्तान के बीच होने वाले मैच का रहता है। यह मैच 15 अक्टूबर को हो सकता है। माना जा रहा है कि BCCI और ICC की इच्छा है कि यह मैच अहमदाबाद में हो, लेकिन PCB इसके लिए राजी नहीं है।
पश्चिम बंगाल में द केरला स्टोरी पर बैन, प्रोड्यूसर की याचिका पर 12 मई को सुनवाई करेगा सुप्रीम कोर्ट
फिल्म द केरला स्टोरी को पश्चिम बंगाल में बैन करने के खिलाफ लगाई गई याचिका पर सुप्रीम कोर्ट 12 मई को सुनवाई करेगा। फिल्म के प्रोड्यूसर ने ये याचिका लगाई है। याचिकाकर्ता के वकील हरीश साल्वे ने CJI डी वाई चंद्रचूड़ और जस्टिस पी एस नरसिम्हा की बेंच से मामले को तत्काल सुनने की अपील की थी।
फिल्म के रिलीज पर रोक से केरल हाईकोर्ट के इनकार करने पर भी एक याचिका लगाई गई है। इस पर कोर्ट ने सुनवाई के लिए 15 मई की तारीख तय की है। बेंच ने इसी दिन साल्वे की याचिका पर भी सुनवाई को कहा। लेकिन साल्वे ने कहा बैन के कारण हम हर रोज नुकसान उठा रहे हैं, जिसके बाद कोर्ट 12 मई को सुनवाई के लिए राजी हुआ।
साक्षी मलिक ने बृजभूषण शरण सिंह को नार्को टेस्ट कराने की चुनौती दी
ओलंपिक पदक विजेता पहलवान साक्षी मलिक ने डब्ल्यूएफआई प्रमुख बृजभूषण शरण सिंह को नार्को टेस्ट कराने और बेगुनाही साबित करने की चुनौती दी है। बृजभूषण सिंह के खिलाफ दिल्ली के जंतर-मंतर पर रेसलर्स का धरना 18वें दिन भी जारी है। बुधवार को महिला पहलवानों की याचिका पर दिल्ली की राउज एवेन्यू कोर्ट में सुनवाई हुई। जिसमें अदालत ने दिल्ली पुलिस से मामले की स्टेटस रिपोर्ट मांगी है। अब मामले की अगली सुनवाई 12 मई को होगी।
तमिलनाडु CM एम के स्टालिन ने भाजपा नेता के अन्नामलाई के खिलाफ मानहानि का केस किया
10 मई को तमिलनाडु के मुख्यमंत्री और द्रविड़ मुनेत्र कड़गम (DMK) सुप्रीमो एमके स्टालिन ने बीजेपी नेता के अन्नामलाई के खिलाफ मानहानि का मुकदमा दायर किया। 14 अप्रैल को, भाजपा की तमिलनाडु इकाई के अध्यक्ष के अन्नामलाई ने DMK सरकार के भीतर कथित भ्रष्टाचार पर 'DMK फाइल्स' टाइटल वाले पन्नों की एक सीरीज का खुलासा किया था। जिसमें स्टालिन पर भ्रष्टाचार के गंभीर आरोप लगाए गए थे।
जम्मू-कश्मीर के पुलवामा में NIA की कार्रवाई, आंतकवाद से जुड़े मामले में शामिल आरोपी की संपत्ति कुर्क
जम्मू-कश्मीर के पुलवामा में बुधवार को NIA ने आतंकवाद से जुड़े मामले में आरोपी फयाज अहमद मागरे की संपत्ति कुर्क की। मीडिया रिपोर्ट्स के मुताबिक, अवंतीपोरा इलाके में 6 दुकानों को कुर्क किया गया है। यह कार्रवाई गैरकानूनी गतिविधि रोकथाम अधिनियम के तहत की गई है।
कोलकाता के राजभवन के पास सराफ भवन के टॉप फ्लोर पर लगी आग
कोलकाता के राजभवन के पास सराफ भवन के टॉप फ्लोर पर आग लग गई। मौके पर दमकल की 9 गाड़ियां पहुंच चुकी हैं। आग बुझाने की कोशिश की जा रही है।
IIT बॉम्बे के स्टूडेंट दर्शन सोलंकी सुसाइड केस में आरोपी अरमान खत्री को जमानत, कोर्ट ने कहा- कोई सबूत नहीं मिले
IIT बॉम्बे के स्टूडेंट दर्शन सोलंकी सुसाइड केस में आरोपी अरमान खत्री को जमानत मिल गई है। मीडिया रिपोर्ट्स के मुताबिक मुंबई के कोर्ट ने कहा कि कोर्ट को जाति आधारित भेदभाव और उत्पीड़न का कोई सबूत नहीं मिला है। कोर्ट ने यह भी कहा कि उसे खत्री के खिलाफ आत्महत्या के लिए उकसाने के भी कोई सबूत नहीं मिले।
जम्मू-कश्मीर के डोडा में कार दुर्घटना में 1 की मौत, 4 घायल
जम्मू-कश्मीर के डोडा में मंगलवार को कार दुर्घटना में 1 महिला की मौत हो गई। वहीं, 4 अन्य लोग घायल हो गए। एडिशनल डिप्टी कमिशनर डॉ. आरके भारती ने बताया कि घायलों में से एक की हालत गंभीर है और उसे जम्मू ले जाया गया है। बाकी लोगों का अस्पताल में इलाज चल रहा है।
जम्मू-कश्मीर के पुंछ में सुरक्षा बलों ने घेराबंदी की, संदिग्ध हथियार की जानकारी मिलने के बाद सर्च ऑपरेशन जारी
जम्मू-कश्मीर के पुंछ में बुधवार को सुरक्षा बल सर्च ऑपरेशन चला रहे हैं। मीडिया रिपोर्ट्स के मुताबिक, स्थानीय लोगों ने सुरक्षा बलों को संदिग्ध हथियार की जानकारी दी थी। इसके बाद सुरक्षा बलों ने पुंछ के कई इलाकों में घेराबंदी की और तलाशी अभियान शुरू किया। बताया जा रहा है कि इस इलाके में दो स्कूलों को भी बंद करवा दिया गया है।
डिफेंस एक्सपोर्ट को बढ़ाने के लिए 20 देशों में तैनात होंगे रक्षा दूत; US-UK की तरह की जा रही नियुक्ति
भारत ने अपने डिफेंस एक्सपोर्ट को बढ़ाने के लिए 20 से ज्यादा देशों में रक्षा दूत नियुक्त करने का फैसला किया है। ये सैन्य अधिकारी उन देशों में तैनात किए जाएंगे, जिन्होंने भारत के सैन्य साजो-सामान को हासिल करने में दिलचस्पी दिखाई है। सरकारी सूत्रों के अनुसार इन विशेष सैन्य दूतों के जरिए रक्षा निर्यात का रास्ता सुगम बनाया जाएगा।
रक्षा दूतों की नियुक्ति अमेरिका, ब्रिटेन और फ्रांस जैसे विकसित देशों की तर्ज पर की जा रही है। बता दें कि देश का रक्षा निर्यात 2022-23 में 16 हजार करोड़ रुपए काे कर चुका है। यह 2016-17 के मुकाबले 10 गुना अधिक है।
गूगल ने जीमेल यूजर्स को ब्लू टिक देना शुरू किया
गूगल ने जीमेल यूजर्स को ब्लू टिक देना शुरू कर दिया है। इससे फ्रॉड ई-मेल आईडी से भेजे जाने वाले मैसेज आसानी से पहचाने जाएंगे। पहली स्टेज में गूगल वर्कस्पेस, जी सूट बेसिक और बिजनेस के ग्राहकों के लिए यह सुविधा दी गई है। पर्सनल गूगल अकाउंट होल्डर्स को यह सुविधा आगे दी जाएगी।
अमेरिका में पिता-पुत्र काे खोजी रिपोर्टिंग के लिए मिला पुलित्जर अवॉर्ड
अमेरिका के पत्रकार पिता-पुत्र काे पत्रकारिता का नोबेल माने जाने वाले पुलित्जर अवॉर्ड से सम्मानित किया गया है। कोलंबिया यूनिवर्सिटी ने पुलित्जर विजेताओं की घोषणा की है। इसके अनुसार, बर्मिंघम में पत्रकारिता कर रहे जॉन आर्चीबाल्ड और उनके बेटे रैमसे आर्चीबाल्ड काे संयुक्त रूप से पुलित्जर पुरस्कार दिया जाएगा। जॉन ऑर्चीबाल्ड इससे पहले 2018 में भी पुलित्जर पुरस्कार से सम्मानित किए जा चुके हैं।